CELEX: 32017D0758
Language: da
Date: 2017-04-25 00:00:00
Title: Rådets afgørelse (EU) 2017/758 af 25. april 2017 om fastlæggelse af den holdning, der skal indtages på Den Europæiske Unions vegne ved det ottende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A, B og C

29.4.2017   
            
            
               DA
            
            
               Den Europæiske Unions Tidende
            
            
               L 113/45
            
         RÅDETS AFGØRELSE (EU) 2017/758
   af 25. april 2017
   om fastlæggelse af den holdning, der skal indtages på Den Europæiske Unions vegne ved det ottende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A, B og C
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Den 14. oktober 2004 blev Stockholmkonventionen om persistente organiske miljøgifte (»konventionen«) godkendt på Det Europæiske Fællesskabs vegne ved Rådets afgørelse 2006/507/EF (1).
            
         
               (2)
            
            
               Unionen har gennemført konventionens bestemmelser i EU-retten ved Europa-Parlamentets og Rådets forordning (EF) nr. 850/2004 (2).
            
         
               (3)
            
            
               Den Europæiske Union lægger stor vægt på, at bilag A, B og/eller C til konventionen gradvis og under hensyntagen til forsigtighedsprincippet udvides med nye stoffer, der opfylder betingelserne for persistente organiske miljøgifte (»POP«), med henblik på at leve op til konventionens målsætninger og til de tilsagn, som regeringerne gav på verdenstopmødet om bæredygtig udvikling i Johannesburg i 2002 om at mindske de negative virkninger af kemikalier inden 2020.
            
         
               (4)
            
            
               I henhold til artikel 22 i konventionen kan partskonferencen (»COP«) vedtage beslutninger om ændring af bilag A, B og/eller C til konventionen. Sådanne beslutninger træder i kraft et år efter datoen for depositarens underretning om en ændring, undtagen for de parter i konventionen (»parterne«), der har fravalgt ændringen af bilaget.
            
         
               (5)
            
            
               Efter modtagelse i 2013 af en indstilling fra Norge af kommerciel decabromdiphenylether (c-decaBDE) til optagelse i bilagene afsluttede Komitéen for Vurdering af Persistente Organiske Miljøgifte (»POP-komitéen«), der er oprettet i medfør af konventionen, sit arbejde vedrørende c-decaBDE. POP-komitéen er nået til den konklusion, at c-decaBDE overholder konventionens kriterier for opførelse i bilag A til konventionen. Det ventes, at COP på sit ottende møde træffer beslutning om at optage c-decaBDE i bilag A til konventionen.
            
         
               (6)
            
            
               Fremstilling, markedsføring eller anvendelse af decabromdiphenylether som sådan eller som en bestanddel i andre stoffer, i blandinger eller i artikler er underlagt begrænsninger i henhold til Kommissionens forordning (EU) 2017/227 (3), hvorved punkt 67 blev tilføjet i bilag XVII til Europa-Parlamentets og Rådets forordning (EF) nr. 1907/2006 (4) (REACH) (»punkt 67«). I henhold til punkt 67 er fremstilling, markedsføring eller anvendelse af decabromdiphenylether kun tilladt i et afgrænset tidsrum for nye luftfartøjer og for reservedele til luftfartøjer, motorkøretøjer, landbrugs- og skovbrugstraktorer og visse maskiner.
            
         
               (7)
            
            
               Efter modtagelse i 2006 af en indstilling fra Unionen af korte chlorparaffiner (SCCP) er POP-komitéen nået til den konklusion, at SCCP overholder konventionens kriterier for opførelse i bilag A til konventionen. Det ventes, at COP på sit ottende møde træffer beslutning om at optage SCCP i bilag A til konventionen.
            
         
               (8)
            
            
               Fremstilling, markedsføring og anvendelse af SCCP er forbudt med visse undtagelser i henhold til forordning (EF) nr. 850/2004, som ændret ved Kommissionens forordning (EU) 2015/2030 (5). I nævnte forordning som ændret er der også fastsat grænseværdier for tilstedeværelse af SCCP i andre chlorparaffinblandinger, som stammer fra fremstillingsprocessen. Eftersom SCCP kan transporteres over store afstande i miljøet, ville en global udfasning af anvendelsen af dette stof være mere gavnlig for EU-borgerne end alene et EU-dækkende forbud i henhold til forordning (EF) nr. 850/2004.
            
         
               (9)
            
            
               Efter modtagelse i 2011 af en indstilling fra Unionen af hexachlorbutadien (»HCBD«) er POP-komitéen nået til den konklusion, at HCBD overholder konventionens kriterier for opførelse i bilag A og C til konventionen. COP traf på sit syvende møde beslutning om at optage HCBD i bilag A til konventionen. COP vedtog imidlertid beslutning SC-7/11, hvori POP-komitéen blev anmodet om at foretage en yderligere vurdering af HCBD på baggrund af de seneste tilgængelige oplysninger vedrørende stoffets opførelse i bilag C til konventionen og om at henstille til COP om opførelse af HCBD i bilag C for yderligere overvejelser på sit ottende møde.
            
         
               (10)
            
            
               Fremstilling, markedsføring og anvendelse af HCBD er forbudt i Unionen i henhold til forordning (EF) nr. 850/2004, som ændret ved Kommissionens forordning (EU) nr. 519/2012 (6), men stoffet kan muligvis fremstilles utilsigtet i forbindelse med visse industrielle aktiviteter. Sådanne aktiviteter er omfattet af Europa-Parlamentets og Rådets direktiv 2010/75/EU (7) og kræver anvendelse af visse emissionsbegrænsende foranstaltninger. Eftersom HCBD kan transporteres over store afstande i miljøet, ville en global indsats over for utilsigtede udslip af anvendelsen af dette stof være mere gavnlig for EU-borgerne end alene de EU-dækkende foranstaltninger i henhold til forordning (EF) nr. 850/2004.
            
         
               (11)
            
            
               Perfluoroctansulfonsyre (»PFOS«) og derivater heraf er opført på listen i bilag B til konventionen med et antal acceptable formål. COP vil blive anmodet om at tage stilling til, hvorvidt der fortsat er behov for disse acceptable formål. Fremstilling, markedsføring og anvendelse af PFOS er forbudt i henhold til forordning (EF) nr. 850/2004, dog med undtagelse af visse anvendelser, der stadig er nødvendige i Unionen. Derfor bør Unionen støtte fjernelsen af de acceptable formål for PFOS og derivater heraf, som ikke længere er nødvendige for parterne, undtagen for fotoresister og antireflektive coatings til halvledere, som ætsemiddel til sammensatte halvledere og keramiske filtre og i hård metalbeklædning, dog kun i lukkede systemer —
            
         VEDTAGET DENNE AFGØRELSE:
   Artikel 1
   1.   Den holdning, der skal indtages på Unionens vegne på det ottende møde i partskonferencen (COP) under Stockholmkonventionen, er i overensstemmelse med anbefalingerne fra Komitéen for Vurdering af Persistente Organiske Miljøgifte at støtte:
   
               —
            
            
               optagelse af decabromdiphenylether (BDE-209), som findes i kommerciel decabromdiphenylether (c-decaBDE), i bilag A til konventionen med »specifikke undtagelser« for fremstilling og anvendelse af decaBDE i reservedele til bilindustrien. Unionen støtter den nævnte optagelse med yderligere »specifikke undtagelser« for luftfartøjer og reservedele til luftfartøjer i overensstemmelse med forordning (EU) 2017/227 samt reservedele til landbrugs- og skovbrugskøretøjer og visse maskiner, såfremt andre parter eller direkte involverede interessenter kan påvise et behov herfor
            
         
               —
            
            
               optagelse af korte chlorparaffiner (SCCP) i bilag A til konventionen
            
         
               —
            
            
               optagelse af hexachlorbutadien (HCBD) i bilag C til konventionen
            
         
               —
            
            
               fjernelse af følgende acceptable formål fra angivelsen for perfluoroctansulfonsyre (PFOS) og derivater heraf fra bilag B til konventionen: fotografiske formål, hydrauliske væsker til luftfartsindustrien, visse typer medicinsk udstyr (f.eks. fremstilling af lag af ethylentetrafluorethylen-copolymer (ETFE) og røntgenabsorberende ETFE, medicinsk udstyr til in vitro-diagnostik og CCD-farvefiltre), brandbekæmpende skum, insektgift til bekæmpelse af bladskærermyrer af slægterne Atta spp. og Acromyrmex spp.
            
         2.   Justeringer til denne holdning kan efter koordinering på stedet aftales i lyset af udviklingen på det ottende møde i COP.
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Luxembourg, den 25. april 2017.
      
         
            På Rådets vegne
         
         I. BORG
         
            Formand
         
      
   
   
      (1)  Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte (EUT L 209 af 31.7.2006, s. 1).
   
      (2)  Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (EUT L 158 af 30.4.2004, s. 7).
   
      (3)  Kommissionens forordning (EU) 2017/227 af 9. februar 2017 om ændring af bilag XVII til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for så vidt angår bis(pentabromphenyl)ether (EUT L 35 af 10.2.2017, s. 6).
   
      (4)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).
   
      (5)  Kommissionens forordning (EU) 2015/2030 af 13. november 2015 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag I (EUT L 298 af 14.11.2015, s. 1).
   
      (6)  Kommissionens forordning (EU) nr. 519/2012 af 19. juni 2012 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte, for så vidt angår bilag I (EUT L 159 af 20.6.2012, s. 1).
   
      (7)  Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (EUT L 334 af 17.12.2010, s. 17).